钦定古今图书集成/理学汇编/文学典/第166卷 > 徐师曾文体明辩 > 《跋吕元吉先人介轩记后》文天祥
## 钦定古今图书集成/理学汇编/文学典/第166卷 > 徐师曾文体明辩 > 《跋吕元吉先人介轩记后》文天祥

巽斋先生曰：“徂徕石先生名介，质肃唐公名介。郑公
侠，字介夫，半山老人字介甫。凡有取乎介者，其人必
可观也。”予尝评之：“徂徕之介为孤峭，质肃之介为直
方，郑公之介为敢决，荆公之介为执拗。三公之介，纯
于天资；荆公之介杂于客气。介则一，而其所以介则
不同也。予独悲夫！强辨坚忍，虚名伪行，介甫以误于其君，以厉于其时，至今天地易位，人极不立，皆此介
之流也。”徂徕不得为谏官，唐公争新法不胜，发愤死。
郑以一跌，碌碌州县，不复能自振迅，介，美德也。三公
得其纯，坎坷于当世，彼其角血气之私，窃名誉之盛，
而遗毒迨今日而未已。呜呼！伪行之误人，而直道之
难行久矣！吕元吉之先人名介轩，予不及识其人。诸
君品题，类以为“言和而行果，色温而气刚。”然则是介
也，视前三君子有光焉。然君止于布衣，怀其耿耿不
见于用，则君之所遇，又为不幸者。虽然，介在我，幸不
幸在天，吾求无怍乎本心可矣。何外物之较，风气浅
薄，其能刻厉矫揉以窃毅然丈夫之名者，已不多见。
若夫以直自怼，而毁方为圆，以就外物者多矣。外物
卒不可得，而本心空自丧失，是则介轩之罪人也。元
吉重念之哉！